Helsinki	5.8.2010
Asianumero	2010-00449
Viite	Oikeusministeriön lausuntopyyntö 7.6.2010, OM 6/41/2009
Asia	Lausunto Ihmisoikeusinstituutiotyöryhmän mietinnöstä Kansallisen ihmisoikeusinstituution perustaminen 

Oikeusministeriölle

Kirkkohallitus ja Kirkon Ulkomaanapu pitävät kansallisen ihmisoikeusinstituution perustamista tärkeänä ja perusteltuna hankkeena. Kun Ihmisoikeuskeskus perustetaan eduskunnan oikeusasiamiehen kanslian yhteyteen, on pidettävä huolta keskuksen itsenäisen ja riippumattoman aseman turvaamisesta. 

Ihmisoikeuskeskuksen tehtävät ovat tärkeitä ja kattavat Pariisin periaatteiden mukaiset kansallisille ihmisoikeusinstituutioille kuuluvat keskeiset velvoitteet. Ihmisoikeuksien edistämisen ja ihmisoikeustietoisuuden vahvistumisen kannalta on erinomaista, että Suomeen saadaan perus- ja ihmisoikeusasioita koordinoiva sekä viranomaisten, tutkimuslaitosten, kansalaisjärjestöjen ja muiden toimijoiden yhteistyötä ja tiedonvaihtoa edistävä taho. Päällekkäisyyksien välttämiseksi on tärkeää, että perustettavaksi ehdotettu Ihmisoikeuskeskus täydentää ja koordinoi jo nyt tehtävää työtä sekä hyödyntää kansalaisjärjestöjen, tutkimuslaitosten ja muiden keskeisten toimijoiden osaamista.

Ehdotus Ihmisoikeuskeskukselle säädettävästä laajasta harkintavallasta painopisteiden valinnassa ja toimenpiteisiin ryhtymisessä on kannatettava. Perus- ja ihmisoikeuksien edistämisen kannalta on merkittävää, että ihmisoikeuksien edistämistehtävä kattaa niin kotimaiset, eurooppalaiset kuin kansainväliset ihmisoikeuskysymykset ja että selvitykset voivat ulottua myös yksityissektorin ihmisoikeusasioihin. Ihmisoikeuskeskuksen kautta on tärkeä vahvistaa kansainvälisten ihmisoikeusasioiden seurantaa sekä toimia entistä aktiivisemmin eurooppalaisissa ja kansainvälisissä ihmisoikeuselimissä.

Ehdotuksen mukaan Ihmisoikeuskeskuksella tulee olla vahva asiantuntemus ja laaja-alainen osaaminen perus- ja ihmisoikeusasioissa. Keskuksen resurssien tulee olla oikeassa suhteessa sille säädettävien tehtävien kanssa. 

Ihmisoikeuskeskuksen laaja-alaisen osaamisen turvaamiseksi on keskeistä, että Ihmisoikeusvaltuuskunnassa ja sen mahdollisissa alajaostoissa on monipuolinen asiantuntijuus. Yksi merkittävä osa-alue on uskonnonvapauskysymykset. Kirkkohallitus pitää tärkeänä, että valtuuskunnan kokoonpanossa huomioidaan Pariisin periaatteiden mukaisesti myös maailmankatsomukselliset ja uskonnolliset suuntaukset (trends in philosophical or religious thought) ja että valtuuskunta voi kutsua kokouksiinsa kuultavaksi myös kirkkojen ja uskonnollisten yhteisöjen edustajia. 

Ehdotuksessa tulee selventää, miten valtuuskunnan ja ministeriöiden yhteydessä toimivien neuvoa-antavien perus- ja ihmisoikeuksiin perehtyneiden neuvottelukuntien toimintaa koordinoidaan ja millaiseksi neuvottelukuntien rooli muodostuu Ihmisoikeusvaltuuskunnan perustamisen jälkeen. 

Mietintöön sisältyvät muutosehdotukset valtioneuvoston oikeuskanslerin ja eduskunnan oikeusasiamiehen valvontatehtäviin ovat perusteltuja. On myönteistä, jos toiminnan painopistettä voidaan siirtää jälkikäteisestä valvonnasta ennakoivaan toimintaan ja laillisuusvalvojien mahdollisuudet valvoa perus- ja ihmisoikeuksien toteutumista tulevat joustavammiksi ja tehokkaammiksi. 

Kansliapäällikkö		Jukka Keskitalo

Johtaja			Kai Vahtola